Trump vil bruke 69 år gammel Korea-krig for å bli historisk
Egentlig er det atomnedrustning som er avgjørende i forholdet til Nord-Korea . Men trolig vet USAs president at han har liten grunn til å tro på et substansielt gjennombrudd der. Derfor har Trump gått ut og dempet forventningene til toppmøtet han skal ha med Nord-Koreas leder Kim Jong-un i Vietnam onsdag og torsdag denne uken. – Jeg har ikke hastverk. Jeg ønsker ikke å presse noen. Jeg vil bare ikke ha atomtesting. Vi gleder oss så lenge det ikke finner sted tester, sa Trump før avreise.Trump sikter i stedet mot det som kan høres ut som en spektakulær, diplomatisk bragd, men som i realiteten har lite konkret innhold: Nemlig en fredsavtale for Korea-halvøya. Ved slutten av krigen mellom Nord- og Sør-Korea, som raste mellom 1950 – 53, ble det nemlig aldri inngått noen fredsavtale. Våpenhvilen på halvøya betyr at det i realiteten har vært krigstilstand i nær 70 år. Det betyr at også USA er i krig med Nord-Korea, men USAs spesialutsending Stephen Biegun sa tidligere i måneden at Trump var «klar for å avslutte denne krigen». Ryktene om at en avtale vil bli inngått skjøt for alvor fart etter at en talsmann for den sørkoreanske presidenten tok til orde for det under en pressebrifing i Seoul, skriver Reuters. Sør-Koreas president Moon Jae-in har vært full av lovord om både Kim og Trump i forkant av møtet. Presidenten sa i oktober i fjor at det «bare er et spørsmål om tid» før myndighetene i Washington og Pyongyang erklærer at krigen er over. Håpet er at Nord-Korea vil åpne opp for uavhengige våpeninspeksjoner, dersom en fredsavtale inngås. Men uten en bindende avtale om atomnedrustning, så vil en fredsavtale i realiteten kun være en stadfestelse av våpenhvilen.For at en fredsavtale vil få noen påvirkningen på Nord-Koreas program for å utvikle atomvåpen og langtrekkende raketter, er i beste fall svært usikkert. Trump har et sterkt behov for en politisk seier, og er derfor opptatt av å fremstille Korea-samtalene i et historisk lys. – Hvis jeg ikke var blitt valgt til president, kunne dere ha vært i krig med Nord-Korea. Nå er vi en situasjon der forholdet er godt, og hvor det ikke finner sted atomtesting, ingen missiler, ingen raketter, skrev Trump på Twitter i forrige uke. Trump ankommer Hanoi med Air Force One tirsdag. Kim forlot Pyongyang lørdag med et pansret tog og ankom Vietnam tirsdag, skriver NTB. Det er lagt lokk på detaljer rundt toppmøtet, men det er ventet at de to lederne på et tidspunkt skal treffes på tomannshånd, kun med oversettere ved sin side. – Trump ser enorm verdi i diplomatiets bildespråk. Han ønsker å bli sett på som en djerv leder, selv om diplomatiet overskygges av pomp og prakt, sier Abraham Denmark, leder for Asia-programmet ved tankesmia Woodrow Wilson International Center for Scholars ifølge NTB.Møtet blir det andre mellom Trump og Kim. Første gang var i Singapore i juni i fjor. Fire hovedmål ble satt: Innlede et nytt forhold mellom de to landene, arbeide for fred på den koreanske halvøya, fullføre atomnedrustningen på halvøya, og sende hjem levninger til USA av amerikanske krigsfanger og falne soldater fra Korea-krigen. Bortsett fra å returnere noen levninger til USA, har lite annet blitt oppnådd.Talsmannen for Sør-Koreas president sier at selv om de to lederne skulle bli enige om å avslutte krigstilstanden, vil en formell fredsavtale trolig bli signert i «de siste stadiene av atomnedrustningsprosessen». Han la til at det kan ta lang tid å komme dit, melder NTB. – En fredsavtale og en erklæring om å avslutte krigen er to forskjellige ting, sa talsmannen og la til at også Kina og Sør-Korea må være en del av «en multilateral innsats» for å få i stand en avtale. Kina støttet Nord-Korea i krigen som varte fra 1950 til 1953, mens USA kjempet på sørkoreanernes side. PS : Trump sa nylig at Japans statsminister Shinzo Abe har nominert ham til Nobels fredspris for sin Korea-innsats. Abe har hverken bekreftet aller avvist det.
Donald Trump håper på å få æren for en historisk fredsavtale for Korea-halvøya. Men en avtale vil bety lite for den reelle sikkerhetssituasjonen.